次韵魯直謝李右丞送茶
作者：晁補之
朝代：宋

paragraphs: 都城米貴斗論璧，長饑茗椀無從識。
道和何暇索檳榔，慚愧雲龍羞肉食。
壑源萬畮不作欄，上春伐鼓驚山顔。
題封進御官有局，夜行初不更驛宿。
冰融太液俱未知，寒食新苞隨賜燭。
建安一水去兩水，易較豈如涇與渭。
右丞分送天上餘，我試比方良有似。
月團清潤珍豢羊，葵花瑣細胃與腸。
可憐賦罷群玉晚，寧憶睡餘雙井香。
大勝膠西蘇太守，茶湯不美誇薄酒。